‘রাজ্যে কি আর্থিক জরুরি অবস্থা চলছে?’ আদালতে প্রশ্নের মুখে রাজ্য

ওয়েব ডেস্ক: হাইকোর্ট এবং নিম্ন আদালতের প্রকল্পের টাকা রিলিজ মামলায় ফের আদালতে ভর্ৎসনার মুখে রাজ্য সরকার। আদালতের উন্নয়নমূলক কাজে অর্থ বরাদ্দ আটকে রয়েছে। রাজ্যকে কার্যত হুঁশিয়ারী আদালতের। একাধিক আর্থিক প্রকল্পের টাকা এর আগেও রাজ্যের তরফে দেওয়া হয়নি। এই মামলায় এর আগে দু বার ভার্চুয়ালি হাজিরা দিয়েছিলেন মুখ্যসচিব।

অভিযোগ,  বিএসবিএল তিন বছরের বিল বাবদই ৫ কোটি ৬০ লক্ষ টাকা বাকি। পাশাপাশি আদালতের ৩৬টি প্রকল্পে রাজ্যের বরাদ্দ করা হয়নি বলে অভিযোগ ওঠে। বিচারপতি দেবাংশু বসাক নির্দেশ দেন, রাজ্যের কোনও টাকা রিলিজ করা যাবে না আদালতের অনুমতি ছাড়া?  বিচারপতি বলেন, “মুখ্যসচিবকে বলুন রাজ্যের অ্যাকাউন্ট নম্বর দিতে হবে। আমরা সিজ করার নির্দেশ দেব।  রাজ্য কনসোডেলেট ফান্ড রিজার্ভ ব্যাঙ্কে রাখে? রিজার্ভ ব্যাঙ্কের অ্যাকাউন্ট নম্বর দিন। অ্যাটাচ করে দেব। সব লেনদেন বন্ধ রাখুন তাহলে। রিজার্ভ ব্যাঙ্ককে বলছি  লেনদেন বন্ধ করতে।” রাজ্যের  প্রসাশনিক মাথা, মুখ্যসচিব, অর্থসচিবের কাজের গতিপ্রকৃতি ও ভূমিকা নিয়েও প্রশ্ন তোলেন বিচারপতি।

আরও পড়ুন: এসআইআর নিয়ে বিতর্কিত মন্তব্য তৃণমূল বিধায়কের!

রাজ্যের তরফে তখন আইনজীবী জানান, ৬০ লক্ষ মিটিয়ে দেওয়া হচ্ছে। ৩০ তারিখের মধ্যে বাকি টাকা দেওয়া হবে। অর্থ দফতরের আধিকারিক বলেন, “আমরা দু’দিনের মধ্যে অর্ধেক টাকা মিটিয়ে দিচ্ছি।” তখন বিচারপতি আবার প্রশ্ন করেন, ” কেন দু’দিন সময় লাগবে? এখন তো সঙ্গে সঙ্গে টাকা পাঠানো যায়।” আধিকারিক তখন জানান,  রাজ্য সরকারের ছুটি রয়েছে। তখন বিচারপতি জানান, এখন তো অনলাইনেই টাকা পাঠিয়ে দেওয়া যায়। সেক্ষেত্রে ছুটি বলে তো ইন্টারনেট পরিষেবা বন্ধ নয়! কিন্তু সাতদিন সময় চেয়েছে রাজ্য।

জানা গিয়েছে, ১০ নভেম্বর এই মামলার পরবর্তী শুনানি। ২৯ অক্টোবর এবং ৬ নভেম্বর এবিষয়ে আবার বৈঠকে বসতে হবে। সেদিন মুখ্যসচিব এবং অর্থসচিব থাকবেন বৈঠকে।

দেখুন খবর: